Der har været brand i en silo på Aars Fjernvarmeværk siden søndag aften. Mandag lød det fra Nordjyllands Beredskab, at slukningsarbejdet forventeligt ville fortsætte indtil onsdag, men det kan tage længere tid, lyder det nu. - Det er meget svært at vurdere lige nu. Hvis slukningsarbejdet går godt, så er vi færdige om cirka et døgn. Går det dårligt, tager det længere tid, siger indsatsleder Thomas Bach Sørensen. Det er de 1200 tons affald, der driller. Det hele skal nemlig ud af siloen, så beredskabet er helt sikre på, at branden er slukket. - Vores taktik er lige nu at køre alt ud, men vi kigger på det igen senere og vurderer, om det fortsat er nødvendigt, siger Thomas Bach Sørensen. Ligger og ulmer Det er nødvendigt at kigge alt affaldet igennem, da man ikke længere kan se, om det brænder. - Ilden ligger og ulmer under affaldsdyngerne og kan pludselig bryde frem med flammer, hvis den får ilt, siger Thomas Bach Sørensen, indsatsleder ved Nordjyllands Beredskab. Selvom affaldet bliver skyllet grundigt igennem med brandslangerne, er det fortsat meningen, at Aars Fjernvarme kan bruge det efterfølgende. Beredskabet forsøger sig nemlig med en såkaldt værdiredning, hvor slukningsarbejdet ikke nødvendigvis ødelægger materialet.
Brandslukningsarbejdet ved Aars Fjernevarme forventes at fortsætte de næste dage, fortæller Nordjyllands Beredskab.